**HOGYAN LEHETSZ TŰZOLTÓ?**

**MI IS AZ A KATASZTRÓFAVÉDELEM?**

tűzvédelem: tűzmegelőzés, tűzoltás, tűzvizsgálat, műszaki mentés

polgári védelem: lakosságvédelem, felkészítés, tervezés, tájékoztatás, riasztás

iparbiztonság: veszélyes áruk szállításának ellenőrzése, kritikus infrastruktúra-védelem

**MIT KÉRÜNK TŐLED?**

BÁTORSÁGOT – hogy oda menj, ahonnan más menekül

ERŐT – hogy segíts a gyengén, a bajbajutotton

ELSZÁNT TETTREKÉSZSÉGET

ÖNZETLEN TENNI AKARÁS

**MIT ADUNK NEKED?**

CSAPATOT – ahová tartozhatsz

MEGBECSÜLÉST – hogy érezd, fontos vagy

HIVATÁST – ami büszkévé tesz

BIZTONSÁGOT, ÁLLANDÓSÁGOT A VÁLTOZÓ VILÁGBAN

24/48 ÓRÁS MUNKARENDET (24 óra szolgálat után 2 nap szabad)

**TOVÁBBI ELŐNYÖK:**

béren kívüli juttatások (cafeteria, szociális, jóléti és kulturális kedvezmények, támogatások)

felszereléssel, ruházattal történő ellátás

családalapítás támogatás

kedvezményes üdültetés, rekreációs lehetőségek

gyermektáboroztatás

egészségügyi ellátás

ingyenes sportolási lehetőség, sportversenyek

**JELENTKEZÉSI FELTÉTELEK:**

18. életév betöltése

cselekvőképesség

magyar állampolgárság

bejelentett belföldi lakóhely

kifogástalan életvitel, büntetlen előélet

orvosi, pszichológiai, fizikai alkalmasság

minimum középfokú végzettség (lehetőleg érettségi)

törvény szerinti alkotmányos jogok korlátozásának elfogadása

**KÉPZÉS:**

A képző intézmény, a Katasztrófavédelmi Oktatási Központ Budapesten, a III. kerületi Laktanya utca 33. alatt található.

A képzés időtartama 5 hónap, mely magában foglalja a rendvédelmi alapozó modul elsajátítását is, valamint kihelyezett szakmai gyakorlatot.

Erre az időre kollégiumi elhelyezést és napi háromszori étkezést is biztosítunk neked. Ha mégis az ingázás mellett döntenél, jogosult vagy a törvény szerinti utazási költségtérítésre. Ellátunk egyenruhával, valamint bevetési védőruházattal is. A képzés alatt képzési támogatásra vagy jogosult.

**ELŐMENETELI LEHETŐSÉGEK:**

Folyamatos továbbképzési lehetőségeket biztosítunk a rendfokozati, munkaköri előrejutásod érdekében.

A megfelelő végzettség megszerzése után lehetőséged nyílik speciális egységekben történő szolgálatteljesítésre, mint például a Katasztrófavédelmi Műveleti Szolgálat vagy Katasztrófavédelmi Mobil Labor.

Gépjárművezető beosztás betöltéséhez „C” kategóriás jogosítvány szükséges, hogy speciális felkészítést követően az akár 50 tonnás tűzoltójárművet is tudd vezetni.

**A JELENTKEZÉS MENETE**

1. Küldd be a fényképes szakmai önéletrajzodat a heves.human@katved.gov.hu e-mail címre. Az önéletrajz tartalmazza telefonos és e-mailes elérhetőségeidet, iskolai végzettségeidet, korábbi és jelenlegi munkahelyeidet. Írd le benne, miért szeretnél tűzoltó lenni.

2. Amennyiben sikeresen túljutottál az előzetes szűrőkön, a beiskolázás kezdete előtt 2-3 hónappal felvesszük veled a kapcsolatot. Felhívunk telefonon, megbeszélünk egy személyes találkozást a Heves Vármegyei Katasztrófavédelmi Igazgatóság (3300 Eger, Klapka György utca 11.) Humán Szolgálatára. Erre az elbeszélgetésre hozd magaddal a személyes irataidat, az iskolai végzettségeidet igazoló dokumentumokat, valamint kézzel írt (nem gépelt és nyomtatott) önéletrajzodat.

3. A felvételi eljárás következő lépése a fizikai, egészségügyi és pszichikai alkalmasságod felmérése.

4. Az orvosi alkalmassági vizsgálathoz szükséged lesz előzetes vizsgálatokra és igazolásra a háziorvosodtól:

1 évnél nem régebbi tüdőszűrő lelet

fogászati vizsgálat

általános labor vizsgálat + vizelet (háziorvos beutalója a helyileg illetékes laborba)

urulógiai vizsgálat

szemészeti orvosi vizsgálat (látás és szín)

audiológiai (hallás-) vizsgálat

háziorvosi igazolás meglévő, gondozott betegségekről (a szükséges nyomtatványt megküldjük e-mailen)

előző betegségek, műtétek orvosi leletei

5. Ha beszerezted az orvosi vizsgálathoz szükséges leleteket, akkor a Heves Vármegyei Katasztrófavédelmi Igazgatóság orvosa fogad orvosi alkalmassági vizsgálatra.

6. Pszichológiai alkalmassági vizsgálatra is sor kerül, mely során pszichológiai tesztekkel és elbeszélgetéssel mérjük a tűzoltó hivatáshoz szükséges különböző kompetenciákat, figyelmi és intellektuális képességeket és a személyiségi tényezőket. Erre úgy készülj, hogy kb. 5-6 órát vesz igénybe a tesztek kitöltése és az elbeszélgetés a pszichológusunkkal.

7. A fizikai alkalmassági vizsgálaton Cooper teszttel (12 perces futás) mérjük az állóképességed. Ez után fekvőtámasz, húzódzkodás, guggolás, helyből távolugrás, félfelülés (hasprés) és plank feladatok közül 4-et végrehajtasz, ezzel képet kapunk az alap erőnlétedről.

8. A kifogástalan életvitel ellenőrzést a Nemzeti Védelmi Szolgálat (NVSZ) végzi. Az NVSZ különböző, személyes adatokat és különleges adatokat tartalmazó nyilvántartásokban (például a bűnügyi nyilvántartásokban) folytatja le az ellenőrzést – különös tekintettel a büntetlen előéletre –, továbbá környezettanulmányt készít.

9. Megtörténik a legkiemelkedőbb teljesítményt elérő jelentkezők beiskolázása a katasztrófavédelem oktatási központjába.

**TOVÁBBI INFORMÁCIÓK:**

Jelentkezés:

Heves Vármegyei Katasztrófavédelmi Igazgatóság

https://heves.katasztrofavedelem.hu/

Telefon: 06 36 510 230 (Titkárság)

Szakképzés:

Katasztrófavédelmi Oktatási Központ:

https://kok.katasztrofavedelem.hu/

Felsőoktatás:

Nemzeti Közszolgálati Egyetem, Katasztrófavédelmi Intézet

https://felveteli.uni-nke.hu/kv